Uredigerede og lange videoer af natur og dyr kan skabe samtaler blandt ældre og demente. Det oplever Martin Ulstrup fra Televindu, der laver slow-tv til ældre.

I første omgang tænkte Martin Ulstrup fra Aalborg, at det lød en smule kedeligt, da hans studiekammerat fortalte ham om såkaldt slow-tv – langsomt tv, der udspiller sig over flere timer. Men så kiggede han nærmere på fænomenet og opdagede, at man i Norge har haft succes med netop slow-tv til ældre. Det langsommelige tempo og de ukomplicerede scener kan nemlig have en helt særlig effekt på blandt andet ældre og demente. - Den her type lange og uklippede videoer af natur og dyr er rigtig hyggelige og lette at forholde sig til, når man har en kognitiv svækkelse. Det kan lade sig gøre at samtale om videoerne og sætte minderne i gang, siger Martin Ulstrup. Pludselig var slow-tv alt andet end kedeligt. Faktisk var det så lokkende for Martin Ulstrup, at han besluttede sig for selv at producere slow-tv, og han blev medejer af det dansk-norske firma Televindu. - Det er rigtig spændende at arbejde med noget, som gør en forskel for mennesker. Det sætter jeg stor pris på, siger han. Også optagelser fra lokalområdet En mejetærsker i fuld gang på marken, dyr i zoo eller en gåtur på havnen i solskinsvejr. Videoerne byder på masser af indtryk. Jammerbugt Kommune og Televindu har indledt et toårigt samarbejde, og nogle af videoerne bliver optaget lige i nærområdet, hvor flere beboere har været – blandt andet på Gjøl. TV2 Nord har tidligere bragt et indslag fra Solbakken Plejecenter i Jammerbugt Kommune, hvor der i september 2019 var premiere på videoerne. Se indslaget her: På plejecentret gik snakken, i takt med at minderne bankede på. - Det er dejligt, det her. Nu skal vi have drøn på, sagde beboer Peter Palsgaard, der blandt andet huskede tilbage til sin tid som landmand, da en mejetærsker tonede frem på skærmen. I Jammerbugt Kommune når videoerne ud til 562 borgere fordelt på otte plejecentre og fire aktivitetscentre. 200 videoer optaget indtil videre Martin Ulstrup er stolt af videoerne, som der lige nu er 200 af på hylden hos Televindu. -Det, som vi udvikler, hjælper og skaber livskvalitet hos ældre på plejehjem, siger han. Se mere i indslaget her – og mød flere spændende personligheder i Nordliv her.